በኦጋዴን አካባቢ የሚገኘውን የተፈጥሮ ጋዝ ለማልማት ስምምነት ተፈረመ
 አዲስ አበባ፡- በሶማሌ ክልል ኦጋዴን ተፋሰስ ውስጥ የሚገኘውን የተፈጥሮ ጋዝ በማልማት ለንግድ ሥራ ለማዋል የሚያስችለውን ስምምነት መፈፀሙን የማዕድንና ነዳጅ ሚኒስቴር አስታወቀ፡፡  ሚኒስቴሩ በድህረ ገፁ ላይ በሰጠው መግለጫ እንዳስታወቀው በሶማሌ ክልል ኦጋዴን ተፋሰስ ውስጥ የሚገኙትን ካሉብ እና ሂላላ እንዲሁም ሽላቦ የተባሉትን የተፈጥሮ ጋዝ መስኮች ለማልማት ፖሊ ጂሲኤል ፔትሮሊየም ኢንቨስትመንት ሊሚትድ ከተባለ ኩባንያ ጋር የተፈጥሮ ጋዝ ንግድ ስምምነት ተፈራርሟል፡፡  የጋዝ ንግድ ስምምነቱ የተፈጥሮ ጋዙ ለተለያዩ አገልግሎቶች የሚውልበትን ሁኔታ መወሰን ዋናው ጉዳይ በመሆኑ በተደረገው ጥናት መሠረት ሊመረት የሚችለውን አራት ትሪሊዮን ኪዩብ ጫማ /4 Trillion Cubic Feet (TCF)/ ለውጭና ለሀገር ውስጥ ገበያ እንዲቀርብ የሚያደርግ መሆኑ ተነግሯል፡፡  በስምምነቱ የተፈጥሮ ጋዙን ለሀገር ውስጥ ጥቅም እንዲውል ቅድሚያ የሚሰጥ ድንጋጌ እንዲይዝ ተደርጓል፡፡ ይህ ስምምነት ከ1970ዎቹ ጀምሮ የተገኘውን የተፈጥሮ ጋዝ ለመጀመሪያ ጊዜ በማምረትና በመሸጥ ለሀገራችን ከፍተኛ ኢኮኖሚያዊ ጥቅም የሚያስገኝ ሲሆን ከፍተኛ የውጭ ምንዛሪ ማስገኘት፣ ለማዳበሪያ ፋብሪካዎችና ለፔትሮኬሚካል ኢንዱስትሪዎች ዋነኛ ግብአትነት እንዲሁም የሥራ ዕድል በመፍጠር ዘርፈ ብዙ ጠቀሜታዎች የሚኖሩት መሆኑ ተጠቁሟል፡፡  የተፈጥሮ ጋዙ ከካሉብ እና ሂላላ እንዲሁም ሽላቦ የጋዝ መስኮች በቧንቧ መሥመር በማስተላለፍ ለሀገር ውስጥ እና ለዓለም አቀፍ ገበያ የሚቀርብ ሲሆን በቀን 190 ሚሊዮን ኪዩብ ጫማ በሃገር ውስጥ ለሚገነባው የማዳበሪያ ፋብሪካ እንዲሁም ለሌሎች የሀገር ውስጥ ፍላጎት ባለው የክምችት መጠን እየታየ የሚቀርብ መሆኑም ተገልጿል።  ወደ ውጭ የሚላከው ደግሞ በኢትዮጵያና ጅቡቲ የቧንቧ መሥመር አማካኝነት በጅቡቲ ወደብ ላይ ለሚገነባው ጋዝ ወደ ፈሳሽ መቀየሪያ እና ፈሳሽ የተፈጥሮ ጋዝ ማቀነባበሪያ በቀን 215 ሚሊዮን ኪዩብ ጫማ የተፈጥሮ ጋዝ ወደ ፈሳሽ ጋዝ በመቀየር በዓመት 1 ነጥብ 5 ሜትሪክ ቶን ፈሳሽ ጋዝ (LNG) የሚቀርብ መሆኑ ተገልጿል።  በዚህ ፕሮጀክት ሌሎች ግኝቶችን ሳይጨምር በሚቀጥሉት 20 ዓመታት 6 ቢሊዮን ዶላር እንደሚገኝ በጥናት መረጋገጡም ተጠቁሟል፡፡ የማዕድንና ነዳጅ ሚኒስቴር በሃገር ውስጥና የውጭ ባለሀብቶችን በዘርፉ መሰማራት የሚያስችሏቸውን ምቹ ሁኔታዎችና አሠራሮች የፈጠረ መሆኑንም ገልጿል፡፡ አዲስ ዘመን ሚያዝያ 19/2012 በጋዜጣው ሪፖርተር